Document ID: 31989R2247

*****
ΚΑΝΟΝΙΣΜΟΣ (ΕΟΚ) αριθ. 2247/89 ΤΟΥ ΣΥΜΒΟΥΛΙΟΥ
της 24ης Ιουλίου 1989
για επείγουσα δράση για τη δωρεάν χορήγηση ορισμένων γεωργικών προϊόντων στην Πολωνία
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1834/89 (2), και ιδίως το άρθρο 7, τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (3), όπως τροποποιήθηκε τελευταία από τον κανονισμό (ΕΟΚ) αριθ. 571/89 (4), και ιδίως το άρθρο 7 παράγραφος 2, και τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωροκηπευτικών (5), όπως τροποποιήθηκε τελευταία από τον κανονισμό (ΕΟΚ) αριθ. 1119/89 (6), και ιδίως το άρθρο 35,
την πρόταση της Επιτροπής,
Εκτιμώντας:
ότι η αγορά ορισμένων γεωργικών προϊόντων μπορεί να παρουσιάσει καταστάσεις παραγωγής που καθιστούν δυνατή τη διάθεση αυτών των ιδίων προϊόντων με ειδικές συνθήκες·
ότι σε εκτέλεση των συμπερασμάτων του Συμβουλίου της 17ης Ιουλίου 1989 για τη χορήγηση επισιτιστικής βοήθειας στην Πολωνία θα πρέπει να προβλεφθεί η διάθεση στην Πολωνία γεωργικών προϊόντων, για να βελτιωθούν με τον τρόπο αυτό οι συνθήκες εφοδιασμού του πληθυσμού αυτής της χώρας· ότι για ορισμένα από αυτά τα προϊόντα μπορούν να εγκριθούν από την Επιτροπή τα αναγκαία μέτρα και μάλιστα κατ' εφαρμογήν των ισχυόντων κανόνων·
ότι εναπόκειται στην Επιτροπή να καθορίσει τις λεπτομέρειες εφαρμογής της παρούσας δράσης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με τους όρους που αναφέρονται κατωτέρω, αναλαμβάνεται επείγουσα δράση για τη δωρεάν χορήγηση υπέρ της Πολωνίας ορισμένων προϊόντων που θα καθοριστούν.
Άρθρο 2
1. Για την εφαρμογή της παρούσας δράσης η Κοινότητα:
- θέτει σε πώληση με καθορισμένη τιμή προϊόντα που προέρχονται από αποθέματα παρεμβάσεως,
- θέτει στη διάθεση προϊόντα που θα διατεθούν μετά από παρεμβάσεις.
Οι δαπάνες που θα ληφθούν υπόψη για τη χορήγηση των εν λόγω προϊόντων καθορίζονται με διαγωνισμό.
Η τιμή πωλήσεως και οι δαπάνες χορηγήσεως επιστρέφονται στους υπερθεματιστές για τα προϊόντα για τα οποία έχει προσκομισθεί απόδειξη ότι έχουν φθάσει στο προβλεπόμενο στάδιο παράδοσης, σύμφωνα με διαδικασίες που θα καθοριστούν.
2. Τα προϊόντα που αποστέλλονται σε εφαρμογή του παρόντος κανονισμού δεν επωφελούνται των επιστροφών που καθορίζονται κατά την εσαγωγή και δεν υπόκεινται στο καθεστώς των νομισματικών εξισωτικών ποσών.
Άρθρο 3
Οι λεπτομέρειες εφαρμογής του παρόντος κανονισμού θεσπίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75 ή ανάλογα με την περίπτωση στα αντίστοιχα άρθρα των άλλων εν λόγω κανονισμών που αφορούν την κοινή οργάνωση γεωργικών αγορών.
Άρθρο 4
Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιουλίου 1989.

Labels: 3
17
5